Engeland-polisie soek na SA-man - Maroela Media
Engeland-polisie soek na SA-man
'n Man van Kaapstad word in 'n internasionale ondersoek in verband met die moord van 'n man van Engeland gesoek.
Die polisie van Sussex het 'n volskaalse soektog na Ricardo Pisano (35) van stapel gestuur. Pisano gebruik ook skuilname soos Ricky, Ree en Brandon Victor Pillay. Hy word gesoek in verband met die moord op Michael Polding (63), wat op 16 Julie vanjaar in sy woonstel in Brighton dood aangetref is, berig Cape Times.
Pisano is glo van Kaapstad afkomstig en is tans 'n voortvlugtende. Hy is 11 jaar gelede in Nieu-Seeland skuldig bevind aan afpersing en is 15 maande tronkstraf opgelê, hy het egter in Augustus 2001, halfpad deur sy straf, ontsnap en glo na Engeland gevlug.
Pisano was glo die laaste persoon wat met Polding in kontak was. Polding is dood aan veelvoudige beserings.